b'\n_START_ARTICLE_\nVuosalmen yhteismets\xc3\xa4\n_START_PARAGRAPH_\nVuosalmen yhteismets\xc3\xa4 oli Karjalankannaksen keskiosassa \xc3\x84yr\xc3\xa4p\xc3\xa4\xc3\xa4n kunnan Vuosalmen kyl\xc3\xa4ss\xc3\xa4 sijainnut yhteismets\xc3\xa4. Se k\xc3\xa4sitti laajan alueen \xc3\x84yr\xc3\xa4p\xc3\xa4\xc3\xa4n koilliskulmasta rajoittuen R\xc3\xa4is\xc3\xa4l\xc3\xa4n ja Vuoksenrannan kuntiin. Yhteismets\xc3\xa4 sijaitsi Vuosalmen kyl\xc3\xa4keskustan pohjoispuolella ja mets\xc3\xa4alueen halki johti maantie Vuosalmelta R\xc3\xa4is\xc3\xa4l\xc3\xa4\xc3\xa4n. Vuosalmen yhteismets\xc3\xa4n pinta-ala oli noin 1\xc2\xa0951 ha, josta kasvullista mets\xc3\xa4\xc3\xa4 oli 1\xc2\xa0681 ha, suota 255 ha sek\xc3\xa4 tontteja, peltoa, niitty\xc3\xa4, teit\xc3\xa4 ja sorakuoppia yhteens\xc3\xa4 15 ha. Laajin suoalue oli yhteismets\xc3\xa4n l\xc3\xa4nsiosassa sijainnut H\xc3\xa4meensuo. Vuosalmen yhteismets\xc3\xa4 perustettiin vuonna 1909 Suomen valtion luovuttaessa Vuosalmen kruununpuiston paikallisille lampuodeille yhteismets\xc3\xa4ksi. Vuosalmen yhteismets\xc3\xa4 j\xc3\xa4i Suomen Neuvostoliitolle luovuttamalle alueella.\n_START_SECTION_\nPerustaminen\n_START_PARAGRAPH_\nSuomen valtio osti Vuosalmen kyl\xc3\xa4n k\xc3\xa4sitt\xc3\xa4neen Ventel\xc3\xa4n lahjoitus\xc2\xadmaan vuonna 1886 Ferdinand Olsonylta ja jakoi sen lahjoitusmaahovin lampuodeille lunastushintaa vastaan vuonna 1901. Kauppa oli osa laajempaa toimenpidett\xc3\xa4 lahjoitusmaakysymyksen ratkaisemiseksi. Vuosalmen kyl\xc3\xa4n kauppahinta oli 240\xc2\xa0000 markkaa. Hinta oli sen ajan rahassa korkea, eik\xc3\xa4 uskottu lampuotien pystyv\xc3\xa4n sit\xc3\xa4 kokonaisuudessaan suorittamaan 39 vuoden m\xc3\xa4\xc3\xa4r\xc3\xa4ajassa, jonka vuoksi suurin osa kyl\xc3\xa4n mets\xc3\xa4maasta p\xc3\xa4\xc3\xa4tettiin j\xc3\xa4tt\xc3\xa4\xc3\xa4 valtion kruununpuistoksi.  Lampuodeille j\xc3\xa4tettiin kuitenkin mahdollisuus my\xc3\xb6hemmin lunastaa mets\xc3\xa4t itselleen. Talonpoikien alkaessa t\xc3\xa4t\xc3\xa4 mahdollisuuttaan hy\xc3\xb6dynt\xc3\xa4\xc3\xa4, valtio ei ollutkaan en\xc3\xa4\xc3\xa4 halukas luopumaan mets\xc3\xa4alueesta ja n\xc3\xa4in syntyi pitk\xc3\xa4kestoinen riita valtion ja talonpoikien v\xc3\xa4lille._NEWLINE_Talonpoikien aktiivisena puolestapuhujana toimi kansanedustaja Kalle Kustaa Pyk\xc3\xa4l\xc3\xa4. Useista vastaavista riidoista Vuosalmen tapaus p\xc3\xa4\xc3\xa4ttyi Pyk\xc3\xa4l\xc3\xa4n ajamana ensimm\xc3\xa4isen\xc3\xa4 talonpoikien yhteisomistukseen vuonna 1909. Kruununpuiston luovuttaminen talonpojille yhteismets\xc3\xa4ksi tapahtui Suomen ollessa viel\xc3\xa4 osa Ven\xc3\xa4j\xc3\xa4\xc3\xa4 ja osa valtion viranomaisista oli huolissaan mahdollisuudesta, ett\xc3\xa4 osana Ven\xc3\xa4j\xc3\xa4n harjoittamaa sortoa, Suomen valtion omaisuus saattaisi p\xc3\xa4\xc3\xa4ty\xc3\xa4 Ven\xc3\xa4j\xc3\xa4n valtion omaisuudeksi. Joten katsottiin paremmaksi luovuttaa mets\xc3\xa4 talonpojille. Kruununpuiston luovutushinta oli 95\xc2\xa0330 markkaa.\n_START_SECTION_\nToiminta\n_START_PARAGRAPH_\nYhteismets\xc3\xa4n muodostamisen my\xc3\xb6t\xc3\xa4 se sai oman hallinnon ja s\xc3\xa4\xc3\xa4nn\xc3\xb6t. Osakkaita oli perustamisvuonna 80, mutta m\xc3\xa4\xc3\xa4r\xc3\xa4 kasvoi ollen viimeisin\xc3\xa4 vuosina noin 125 osakasta. Yhteismets\xc3\xa4ll\xc3\xa4 oli viisij\xc3\xa4seninen hallinto, joka huolehti mets\xc3\xa4n leimauksesta, myynnist\xc3\xa4 osakkaille ja kahdesti vuodessa pidettyjen osakaskokousten valtuuttamana puutavarayhti\xc3\xb6ille. Merkitt\xc3\xa4v\xc3\xa4mm\xc3\xa4t puutavaran ostajat olivat A. Ahlstr\xc3\xb6m Oy ja Enso-Gutzeit Oy. Yhteismets\xc3\xa4n ylimp\xc3\xa4n\xc3\xa4 valvojana toimi palkattu mets\xc3\xa4nhoitaja ja k\xc3\xa4yt\xc3\xa4nn\xc3\xb6n ty\xc3\xb6njohdosta vastasi mets\xc3\xa4ty\xc3\xb6njohtaja._NEWLINE_Yhteismets\xc3\xa4lle koottiin osakkailta lainattu kahden miljoonan markan rahasto. Talvisodassa suurin osa yhteismets\xc3\xa4n arkistosta, velkakirjat mukaan lukien tuhoutui. Velat kuoletettiin ja p\xc3\xa4\xc3\xa4tettiin perustaa uusi rahasto, mutta toinen ja lopullinen evakuointi jatkosodan lopulla keskeytti t\xc3\xa4m\xc3\xa4n prosessin. Sotavahinkojen arvioimislautakunta arvioi Vuosalmen yhteismets\xc3\xa4n arvoksi noin 34 miljoonaa markkaa.'